Христо Фотев
Жетварят

chitanka.info

Не вали. Престана с класовете

облака да разговаря.

Мъдри и не мъдри, отстъпете,

посрещнете моя брат, жетваря.

Той върви — жениха на земята,

зрялата, която чака сърпа.

Върху раменете му дъгата

затрептя като сватбарска кърпа…

И отново слънцето разгаря

на небето зреещо венеца…

Аз вървя три стъпки след жетваря

с древната цигулка на щуреца

да му свиря, леко да му бъде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.